Jakby tak Ôscary miały siyła
Jak jo bych chcioł, coby Ôscary to niy bōł ino event ze filmowyj branży, niy ino zdarzynie (pop)kulturowe, niy ino biznes. Jakby tak aby troszyczka, ino latoś, poradziyły tyknōńć ludzi. Jakby tak skuli nich cosik dobrego sie podzioło.
Dyć sygnoł dowajōm elegancki.
Sztyry Ôscary do “Parasite” – wielko niyzgoda na dwa światy – świat biydokōw i bogoczōw, morlokōw i elojōw. Na to, w jakij ciżbie je tyn spodek, co go zalywajōm flyje, i kaj to mo tyn piykny, moderny wiyrch, ôbgrodzōny rubymi murami, kamerami, alarmami. Na jedyn świat, co czuchnie i drugi, co wōnio.
Dwa do “Jokera” – po kierym człowiyk tyż rod by sie poburzōł, bo te ône – z wiyrchu – majōm nos – sam tukej – kajś. Do filmu, co ôfyn dowo znać, jak fest te społeczne życie skuplowane je ze życiym wewnyntrznym, ôsobistym, a tyż psychicznym.
I cosik do “Jojo Rabbit” – coby my niy zapōmnieli, co to je niynawiś, nacjōnalizm, rasizm… To wszysko, co dostało nalepka nazizmu, a dzisio nazod sie wroco – z inkszymi, a niyroz ani niy za fest inkszymi szildami. I to wroco sie bezmała wszyńdzie: ôd polityki regiyrōnkōw, aże do tego, jak na inkszych we społeczyństwie zaglōndajōm ańfachowe ôbywatele.
Ja, chciołbych wierzić, iże te nagrody to je głośny głos, co bydzie ôd kogo zmiarkowany. Ale, przerzinie, niy wierza. Jako by niy było siyła tych nagrōd, na zicher niy tyko sie zmiynianio ludzi na lepsze.
szl_Latn szl_Latn szl_Latn szl_Latn szl_Latn szl_Latn szl_Latn